Sonata tabula post capitulum eundum est ad radendum. Famuli infirmarii debent aquam calidam præparare de qua fratres raduntur. Et est sciendum quod non debent radi fratres nisi his diebus quibus locutio est in claustro. Dum aliquis raditur, in froco debet esse; sub capillis autem debet esse unusquisque rasus et in media aure tonsus. Si qui non potuerint ante primum signum horæ radi, possunt expectare secundum. Si quis post horam radendi supervenerit, non raditur nisi cum licentia vel post nonam. Et sciendum quoniam ea die qua raduntur fratres non sunt in tanta districtione quanta in aliis; loquuntur enim stantes ubi raduntur, quod in aliis diebus minime licet cuiquam. Infirmi autem prius uno die raduntur [quam conventus], nisi vel propter duodecim lectiones vel propter defunctum qui insepultus remaneat. Vices et termini radendi subscribuntur: ante vigiliam Nativitatis Domini; inde usque ad Septuagesimam, quia diverso modo nunc plures nunc pauciores septimanæ contingunt (64), nullus terminus est omnino præfixus, sed prior debet videre quomodo competentius fieri possit; veniente Septuagesima de vice ad vicem tres septimanæ interponuntur; in tertia feria ante Pascha est radendum; post Pascha ante illam dominicam Misericordia Domini: ante Rogationes in quinta feria, si tamen nulla festivitate duodecim lectionum interveniente impeditur; ante Pentecosten in sexta feria; de quo die, quia rursus diversæ eveniunt septimanæ usque ad Nativitatem sancti Johannis Baptistæ, rasura consistit in deliberatione prioris. § Si quis etiam habet aliquid parvum in pannis suis vel vestimentis, (nam si magnum est illud, resarciendum est a camerario) ante primam in æstate et ante tertiam in hyeme, et dum locutio fit in claustro, et post prandium usque ad vesperas in diebus jejunii in illa trisantia in qua fratres radi solent, vel in dormitorio ante lectum suum, quando habet mutare pannos suos, licet ei resarcire. Pratum autem claustri cum opus est sequatur, dum prima et matutinalis missa cantantur, et hoc pertinet elemosinario; suum est enim fenum ad necessariam invenire.